Diari Oficial de la Generalitat Valenciana


Sumari del DOGV 4433, del 05-02-2003 (2003/1241)

ORDE de 31 de gener de 2003, de la Conselleria de Benestar Social, per la qual es convoquen 35 beques dirigides a persones amb discapacitats físiques o sensorials, per a la realització de pràctiques de formació que es portaran a cap en les distintes Conselleries del Consell de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4433

Data del DOGV
:   05-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1241


Data del document
:   31-01-2003

Organisme emissor
:   Conselleria de Benestar Social

Tipus de document
:   Ordre

Descriptors 

:   * discapacitat físic
    * suport econòmic
    * ajuda pública
    * assignació per estudis

ORDE de 31 de gener de 2003, de la Conselleria de Benestar Social, per la qual es convoquen 35 beques dirigides a persones amb discapacitats físiques o sensorials, per a la realització de pràctiques de formació que es portaran a cap en les distintes Conselleries del Consell de la Generalitat Valenciana. [2003/X1241]
  
La preocupació del Consell per la integració laboral de les persones amb discapacitat s'ha plasmat en distintes disposicions i programes afavoridors de la mencionada integració, sent en la present legislatura una de les seues prioritats bàsiques.
  
La Conselleria de Benestar Social, en el marc de la política dirigida a millorar i aconseguir una millor i major especialització de les persones discapacitades dins de l'àmbit professional i laboral, té com un dels seus objectius bàsics i prioritaris la integració laboral de les persones amb discapacitats, físiques o sensorials.
  
Per a l'obtenció d'esta meta s'ha revelat com un recurs adequat la realització de pràctiques de formació i professionalització de les persones discapacitades físiques, dins de les distintes institucions o empreses, siguen estes públiques o privades.
  
És per este motiu, pel qual la Conselleria de Benestar Social, en estreta coordinació i col·laboració amb les restants conselleries que componen el Consell de la Generalitat Valenciana, convoca la concessió de 35 beques perquè persones amb discapacitats, puguen accedir a la realització de pràctiques professionals i de formació, dins de l'àmbit de l'administració Publica.
  
Esta actuació es troba arreplegada en els objectius i activitats del programa 311.10 "Direcció i Servicis Generals", dels Pressupostos de la Generalitat Valenciana per a l'exercici 2003.
  
En virtut de les facultats que em conferixen l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 i segons el que establix el Decret 108/ 1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Procedir a la convocatòria de concurs públic per a la concessió de 35 beques, dirigides a persones amb discapacitats físiques o sensorials, per a la realització de pràctiques professionals i de formació, en totes i cada una de les conselleries que integren la Generalitat Valenciana i aprovar les bases que s'adjunten com a Annex I, per les quals ha de regir-se esta convocatòria i el model d'instància que s'adjunta com a Annex II de la present orde.
  
Article 2
  
Les ajudes tindran un import màxim global de 294.700 euros, que s'imputaran a càrrec de l'aplicació pressupostària 91.24.49.4597.293.30.6, línia de subvenció T2468 del pressupost de la Generalitat Valenciana per a l'any 2003.
  
Article 3
  
Escaurà al secretari general de la Conselleria de Benestar Social la resolució de la convocatòria, així com la facultat d'adoptar les resolucions necessàries per al seu desenrotllament i execució, donant compliment al que disposa l'article quint, apartat h) del Decret 108/1992, de 6 de juliol, del Govern Valencià, pel qual es regula la concessió de beques i en la Resolució del conseller de Benestar Social de 30 de gener de 2001.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Contra la present orde podrà interposar-se recurs potestatiu de reposició davant el conseller de Benestar Social, en el termini un mes des de la seua publicació, segons els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, o directament recurs contenciós administratiu, d'acord amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, dins del termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
València, 31 de gener de 2003
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria per a la concessió de 35 beques dirigides a persones amb discapacitats físiques o sensorials, per a la realització de pràctiques de formació que caldrà portar a cap en les distintes conselleries del Consell de la Generalitat Valenciana durant l'any 2003.
  
Primera. Objecte
  
Les beques tenen per objecte la formació complementària, i la realització de pràctiques professionals i formatives, de persones amb discapacitats, físiques i sensorials, en l'àmbit de l'administració pública de la Generalitat Valenciana.
  
Segona. Nombre de beques i requisits dels sol·licitants
  
Es convoquen un total de 35 beques de formació i pràctiques, destinades a persones amb discapacitats físiques o sensorials, que complisquen els requisits següents:
  
1r) Ser espanyol, major de 18 anys i resident a la Comunitat Valenciana.
  
2n) Estar en possessió d'una diplomatura o llicenciatura universitària.
  
3r) Tindre acreditada la qualificació de minusvalidesa per deficiència física en un grau igual o superior al 33%.
  
4t) No tindre concedida en l'actualitat qualsevol altra beca o ajuda que poguera concedir-se per la mateixa o semblant activitat.
  
Tercera. Dotació, duració i pagament de les beques
  
La dotació de cada una de les beques és de 842euros mensuals. Sobre l'esmentada quantitat es practicaran les retencions legals oportunes.
  
L'import total de les beques oferides en esta convocatòria ascendix a la quantitat total de 294.700 euros.
  
L'import de la beca serà abonat mensualment, per la Conselleria de Benestar Social, amb certificat previ del cap del servici on el becari realitze la pràctica.
  
El període de gaudi de les beques començarà el dia indicat en la resolució de la present convocatòria, la qual serà publicada en el Diari Oficial de la Generalitat Valenciana i finalitzarà el 31 de desembre de 2003. No obstant això, el citat període podrà prorrogar-se a l'exercici pressupostari de l'any 2004 i fins a un màxim de 12 mesos, inclòs el període de pròrroga, sempre que existisca consignació pressupostària adequada i suficient en el pressupost de la Generalitat Valenciana per al mencionat exercici.
  
Quarta. Formalització i termini de presentació de sol·licituds
  
Les persones aspirants a la beca presentaran en el termini de 15 dies hàbils comptadors des de l'endemà de la publicació de la present orde en el Diari Oficial de la Generalitat Valenciana, una sol·licitud, segons el model que es detalla en l'Annex II. Els candidats hauran de presentar la mencionada sol·licitud en el registre general de la Conselleria (passeig de l'Albereda, 16, de València) i en les direccions territorials de la Conselleria de Benestar Social d'Alacant, Castelló i València (síties al c/ del Teatre, 37, plaça de Maria Agustina, 1, i av. Baró de Càrcer, 36, respectivament) o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant junt amb la fotocòpia compulsada del seu document nacional d'identitat (DNI), la següent documentació que acredite els mèrits al·legats:
  
a. Currículum, en el qual, a més, es faran constar les dades personals, data i lloc de naixement, domicili actual, telèfons, correu electrònic i una foto mida carnet del sol·licitant.
  
b. Fotocòpia compulsada del títol universitari o certificat de l'expedient acadèmic.
  
c. Certificats o acreditacions de la circumstàncies que proven la preparació de la persona candidata.
  
d. Declaració responsable del sol·licitant de no tindre concedida qualsevol altra beca o ajuda que poguera concedir-se per la mateixa o semblant activitat i de complir amb les bases de la convocatòria.
  
e. Declaració responsable de no tindre relació laboral fixa alguna i d'estar al corrent en les seues obligacions fiscals.
  
f. Certificat de la qualificació de minusvalidesa per deficiència física o sensorial en un grau igual o superior al 33%.
  
g. Documentació adequada que acredite que el candidat té cobertura sanitària.
  
Tots els mèrits que s'al·leguen hauran de ser acreditats documentalment, per mitjà d'original o fotocòpia compulsada, en el moment de la presentació de les sol·licituds.
  
Serà causa d'exclusió la no aportació de la documentació, certificats i declaracions assenyalades. Si les instàncies presentades no reuniren tots i cada un dels requisits exigits en la present convocatòria, es requerirà l'interessat perquè, en un termini de deu dies, esmene la falta o adjunte els documents preceptius, amb indicació que, si així no ho fera, se li tindrà per desistit en la seua petició.
  
Quinta. Selecció dels concursants
  
Per a l'examen de les sol·licituds de beques es constituirà una Comissió Avaluadora, que elaborarà les oportunes propostes d'adjudicació de les beques, en el termini d'un mes des de la finalització del termini de presentació de sol·licituds.
  
La mencionada Comissió estarà presidida per la Secretària General Administrativa de la Conselleria de Benestar Social, que actuarà de presidenta de la Comissió, o persona en qui delegue.
  
En formaran part com a vocals:
  
- Els directors territorials de la Conselleria de Benestar Social, a València, Alacant o Castelló, o persones en qui deleguen.
  
- La cap d'Àrea d'Integració Social de Discapacitats de la Direcció General d'Integració Social de Discapacitats.
  
- La cap de Servei de Discapacitats, de la Direcció General d'Integració Social de Discapacitats, de la Conselleria de Benestar Social o persona que delegue.
  
- La cap del Servei d'Accessibilitat i Eliminació de Barreres Arquitectòniques, de la Direcció General d'Integració Social de Discapacitats.
  
- El cap del Servei de Formació i Qualitat en Recursos Humans.
  
- Com a secretari d'actes participarà un tècnic del Servei de Formació i Qualitat en Recursos Humans.
  
Els membres de la Comissió podran ser assistits, en qualsevol cas, pel personal tècnic i administratiu que es considere necessari, que podran participar en les deliberacions amb veu, però sense vot.
  
La selecció dels becaris serà donada per la puntuació obtinguda per l'aplicació del següent barem:
  
A) Altres mèrits acadèmics: altres titulacions, màsters, cursos, assistències a jornades i publicacions: fins a 2 punts.
  
B) Coneixements de valencià establits per la Junta Qualificadora de Coneixements de Valencià, d'acord amb la següent escala:
  
Nivell oral 0,25 punts.
  
Nivell elemental 0,50 punts.
  
Nivell mitjà 0,75 punts.
  
Nivell superior 1 punt.
  
C) Entrevista: un màxim de 5 punts. S'hi valorarà l'experiència professional i els coneixements de l'administració autonòmica.
  
Sexta. Procediment de selecció
  
El procés de selecció tindrà les següents fases:
  
1. Avaluació dels mèrits de cada sol·licitant deduïts dels documents aportats.
  
2. Entrevista.
  
Obtinguda la puntuació global de tots els aspirants, s'exposarà la llista en el tauler de la Conselleria i de les seues direccions territorials, durant 10 dies, per a la fase d'al·legacions.
  
Finalitzat el procés de selecció, la comissió avaluadora elaborarà una proposta de concessió de beques que contindrà la relació de beneficiaris i una borsa de reserva, per orde de puntuació, per al cas de produir-s'hi alguna renúncia o abandó.
  
Sèptima. Concessió
  
El secretari general de la Conselleria de Benestar Social dictarà una resolució, a la vista de la proposta de la comissió avaluadora, en què s'adjudiquen les beques i es constituïsca la borsa de reserva a què es referix la base sexta.
  
La Conselleria de Benestar Social es reserva la facultat de deixar deserta totalment o parcial, l'adjudicació de les beques convocades i d'interpretar el contingut d'estes bases.
  
La resolució de concessió es notificarà als interessats i serà publicada en el Diari Oficial de la Generalitat Valenciana. Sense perjuí de l'anterior, la resolució s'inserirà en els taulers de la Conselleria de Benestar Social i de les direccions territorials de la Conselleria.
  
Octava. Obligacions dels becaris
  
L'acceptació de la beca suposa l'adquisició dels següents compromisos:
  
1. Complir les bases de la convocatòria i la resta de normes que hi resulten d'aplicació, com a conseqüència d'ella.
  
2. Començar amb el gaudi de la beca el dia indicat en la resolució.
  
3. Exercir l'activitat, objecte d'esta convocatòria, davall la supervisió del cap del servici a què queden adscrits, realitzant les comeses inherents a fi de la beca, d'acord amb la distribució que organitze l'òrgan que exercix la tutela, amb un horari màxim de 35 hores setmanals.
  
4. Presentar un informe dins dels 15 dies posteriors al terme de cada semestral natural, que contindrà la menció de les activitats i estudis realitzats en el període.
  
5. Els beneficiaris d'esta subvenció no podran percebre simultàniament cap tipus de retribució econòmica, bé en concepte de treball per compte alié, bé per gaudi de qualsevol altra beca. La infracció d'esta regla deixarà sense efecte la beca.
  
L'incompliment pel becari o becària de les seues obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que resultaren exigibles.
  
La condició de becaris no genera cap relació laboral ni administrativa amb la Generalitat Valenciana.
  
Davant les incidències, renúncies, abandons o incompliments que deixen vacant una beca, es procedirà a cobrir-la segons l'orde establit en la borsa de reserva que resulte del procés de selecció.
  
Els secretaris generals de cada una de les conselleries assignaran els becaris als distints departaments i servicis administratius. Els caps del servici on exercisca les seues tasques el becari ordenaran les activitats i delimitaran el nombre d'hores presencials d'ells durant el funcionament dels servicis perquè quede acreditada la seua assistència, tot això segons els criteris dels seus mateixos servicis i la formació que tinga el becari. A més, programaran les activitats que haurà de desenrotllar el departament, actuant com a tutor formatiu i avaluaran la seua activitat en la forma que es considere més convenient, atenent a les seues característiques.
  
Les incidències que puguen produir-s'hi seran resoltes, amb consulta prèvia al secretari general de la conselleria on estiga destinat/da el becari, i, en tot cas, amb audiència prèvia a l'interessat. També serà necessari l'informe de la Comissió de Seguiment i Avaluació.
  
El secretari general resoldrà les incidències que es produïsquen durant el període de gaudi de les beques a proposta del cap o de la cap de la unitat administrativa corresponent, i podrà deixar-les sense efecte, amb audiència prèvia a l'interessat, en els següents casos:
  
a) Incompliment, sense causa que ho justifique, de les obligacions establides en la present convocatòria.
  
b) No realitzar l'activitat que va motivar la concessió.
  
c) Deixar de reunir els requisits exigits en la present convocatòria.
  
Novena. Lloc de prestació de les pràctiques
  
Els aspirants hauran d'omplir en la seua sol·licitud la província on vulguen portar a terme les pràctiques de formació. Les pràctiques es realitzaran en les dependències administratives de les distintes conselleries de la Generalitat Valenciana, en les províncies de València, Alacant i Castelló. No obstant això, la Comissió Avaluadora, a la vista de les sol·licituds presentades, podrà variar el nombre i el lloc de prestació de les pràctiques.
  
Servicis centrals
  
Total beques: 25
  
Presidència (2)
  
Conselleria de Justícia i Administracions Públiques (2)
  
Conselleria d'Economia, Hisenda i Ocupació (2)
  
Conselleria d'Obres Públiques, Urbanisme i Transports (2)
  
Conselleria de Cultura i Educació(2)
  
Conselleria de Sanitat (2)
  
Conselleria d'Indústria i Comerç (2)
  
Conselleria d'Agricultura, Pesca i Alimentació (2)
  
Conselleria de Medi Ambient (2)
  
Conselleria de Benestar Social (7)
  
Direcció Territorial de València
  
Total beques: 4
  
Direccions territorials de les conselleries de la Generalitat Valenciana a València
  
Direcció Territorial de Castelló
  
Total beques: 2
  
Direccions territorials de les conselleries de la Generalitat Valenciana a Castelló
  
Direcció territorial d'Alacant
  
Total beques: 4
  
Direccions territorials de les conselleries de la Generalitat Valenciana a Alacant
  
Deu. Comissió de Seguiment i Valoració
  
D'acord amb el que establix la base octava, a l'efecte de portar a terme el seguiment, l'avaluació i la valoració del treball realitzat per els/es becaris/es en relació al compliment de les tasques assignades, així com de la valoració del desenrotllament d'estes beques, es crearà una Comissió de Seguiment i Valoració, composta per:
  
- La cap d'Àrea d'Integració Social de Discapacitats de la Direcció General d'Integració Social de Discapacitats, o persona en qui delegue, que actuarà de presidenta de la Comissió Territorial de Seguiment.
  
- La cap de Servei de Discapacitats, de la Direcció General d'Integració Social de Discapacitats, de la Conselleria de Benestar Social o persona que delegue.
  
- El/la cap del Servei d'Acció Social, en cada direcció territorial.
  
La Comissió de Seguiment i Valoració podrà proposar, en el cas d'existir disponible pressupostari suficient, l'assignació de noves beques de conformitat amb la borsa de reserva prioritzada existent.